Diari Oficial de la Generalitat Valenciana


Sumari del DOGV 9038, del 10-03-2021 (2021/2511)

ORDRE 6/2021, de 8 de març, de la Conselleria de Justícia, Interior i Administració Pública, per la qual es desplega el Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana, i s'estableixen els criteris de risc per a la classificació de l'ús de les platges.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2021/03/08/6/dof/vci/html**

### Dades del document

Número de DOGV
:   9038

Data del DOGV
:   10-03-2021

Secció del DOGV
:   I. DISPOSICIONS GENERALS

Número del document
:   2021/2511


Data del document
:   08-03-2021

Organisme emissor
:   Conselleria de Justícia, Interior i Administració Pública

Tipus de document
:   Ordre

Anàlisi jurídica

 Descriptors 

:   * Conselleria de Justícia, Interior i Administració Pública
    * protecció civil
    * legislació
    * protecció del litoral

ORDRE 6/2021, de 8 de març, de la Conselleria de Justícia, Interior i Administració Pública, per la qual es desplega el Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana, i s'estableixen els criteris de risc per a la classificació de l'ús de les platges. [2021/2511]  
  
Preàmbul  
  
El litoral valencià s'estén al llarg de 470 quilòmetres, la qual cosa representa una quarta part de la costa mediterrània peninsular i un 6,2 % de l'espanyola. La Comunitat Valenciana té 270 quilòmetres de platges, la qual cosa representa prop del 60 % de la longitud de la seua costa. Aquest percentatge és el major de totes les regions costaneres espanyoles.  
D'acord amb les dades de la Federació Espanyola de Salvament i Socorrisme, en el període 2015-2019 van morir per ofegaments en espais aquàtics a la Comunitat Valenciana un total de 215 persones, un problema amb un gran impacte en la població, en el qual, si bé ja existia un model regulatiu en els espais aquàtics d'interior (piscines), no era així en els ofegaments que es produeixen en platges.  
El gran nombre i qualitat de les platges de la Comunitat Valenciana feien necessari l'establiment de normes en matèria de salvament i seguretat de les vides humanes i la consegüent coordinació amb els serveis de protecció civil i emergències, a fi de procurar les majors cotes de garantia per a tals persones.  
En aquest sentit, la Llei 13/2010, de 23 de novembre, de la Generalitat, de protecció civil i gestió d'emergències, estableix en l'article 1 què entén per actuació en matèria de protecció civil i gestió d'emergències: «Aquelles accions destinades a la protecció de les persones, els béns i el medi ambient, tant en situacions de greu risc, catàstrofe, com en accidents greus i altres d'anàlogues; sens dubte, els ofegaments en platges tenen la consideració de greu calamitat pública.» I, d'altra banda, estableix en l'article 2 que l'actuació de les administracions públiques a la Comunitat Valenciana en matèria de protecció civil i gestió d'emergències tindrà com a objectius fonamentals, entre d'altres, «previndre les situacions de risc i disminuir les seues conseqüències; promoure l'autoprotecció mitjançant la informació i sensibilització de la ciutadania, empreses i institucions, i establir l'estructura de coordinació, les comunicacions, el sistema de comandament i el control comú dels diferents òrgans i entitats que actuen en resposta a l'emergència».  
  
En línia amb l'anterior, de conformitat amb el que s'estableix en l'article 49.3.14a de l'Estatut d'Autonomia de la Comunitat Valenciana, i en l'article 12.1 de la Llei 13/2010, de 23 de novembre, de la Generalitat, de protecció civil i gestió d'emergències, que estableix les competències per a coordinar les actuacions de la Generalitat amb altres administracions públiques en matèria de protecció civil i gestió d'emergències, i els serveis públics o privats que hagen d'intervindre en situacions d'emergència de la conselleria competent en protecció civil i gestió d'emergències, el passat 12 de juny de 2020, el Consell de la Generalitat va aprovar el Decret 67/2020, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana. L'objecte del decret és regular les mesures per a l'efectiva aplicació de les normes i instruccions dictades per l'Administració general de l'Estat en matèria de seguretat humana en llocs de bany, així com per a la coordinació de les emergències ordinàries i de protecció civil en l'àmbit de les platges de la Comunitat Valenciana, competència que és, tal com estableix la Llei 13/2010, de 23 de novembre, de la Generalitat, de protecció civil i gestió d'emergències, de la conselleria responsable en protecció civil i gestió d'emergències, i que, en l'article 3, estableix: «A les platges no classificades com d'ús prohibit es determinarà, així mateix, el grau de protecció per a cadascuna de les temporades d'afluència, que podrà ser baix, moderat o alt. Aquest grau de protecció serà el resultat de combinar el criteri de l'afluència de persones amb el risc intrínsec de la platja. Mitjançant una ordre del departament del Consell competent en protecció civil i gestió d'emergències, i oïts prèviament els competents en sanitat, medi ambient i turisme, s'aprovarà la norma tècnica per aplicar-ho.»  
  
Per tot això, de conformitat amb el que s'estableix en l'article 3.3 del Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana, i d'acord amb el que es disposa en l'article 28, lletra e, de la Llei 5/1983, de 30 de desembre, del Consell, oïts prèviament els departaments competents en matèria de sanitat, medi ambient i turisme, i amb l'informe favorable de la Comissió de Protecció Civil de la Comunitat Valenciana,  
  
  
ORDENE  
  
Article Únic. Aprovació de la norma tècnica  
Aprovar la norma tècnica que estableix els criteris per a la classificació de l'ús de les platges de la Comunitat Valenciana, de conformitat amb el que es disposa en el Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana.  
  
  
DISPOSICIÓ ADDICIONAL  
  
Única. Regla de no incidir en la despesa  
La implementació i el posterior desenvolupament d'aquesta ordre no podran tindre incidència en la dotació dels capítols de despesa assignats, i, en tot cas, hauran de ser atesos amb els mitjans personals i materials d'aquest.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes d'igual o d'inferior rang que s'oposen o contradiguen el que es disposa en la present ordre.  
  
  
València, 8 de març de 2021  
  
La consellera de Justícia, Interior i Administració Pública,  
GABRIELA BRAVO SANESTANISLAO  
  
  
  
ANNEX  
Norma tècnica per la qual s'estableixen els criteris per a la classificació de l'ús de les platges a la Comunitat Valenciana (Decret 67/2020, de 12 de juny, del Consell, de regulació de la seguretat humana i la coordinació de les emergències ordinàries i de protecció civil en platges de la Comunitat Valenciana).  
  
1. Criteris a aplicar per a la classificació de les platges d'ús prohibit, perilloses o lliures  
Les platges es classificaran d'ús prohibit, perilloses o lliures, de conformitat amb els criteris següents:  
a) Existència de corrents i marees perillosos.  
b) Existència de zones de rompents i ones.  
c) Contaminació de les aigües.  
d) Perills per fauna marina.  
e) Aspectes meteorològics.  
f) Solsides, lliscaments o qualsevol altre risc habitual o dels que es preveuen en l'àmbit d'emergències i protecció civil, que puguen suposar un greu perill per a la seguretat o la vida de les persones, bé a la platja mateix o en els seus accessos.  
  
2. Criteris per a la determinació del grau de protecció de les platges  
  
Per a les platges classificades com a perilloses o lliures es determinarà el grau de protecció tenint en compte els condicionants següents:  
a) Afluència de persones en les dates de màxima utilització anual; es poden establir variacions en el grau de protecció en funció de la temporada.  
b) Risc intrínsec de la platja, que es determinarà a partir dels factors següents: l'històric d'incidències registrades, el nombre d'habitants del municipi, les condicions habituals de la mar, les característiques físiques i geogràfiques de la platja, la realització d'activitats esportives i d'esbarjo, i l'existència d'abalisament en zones de bany, que seran valorades en funció de la seua perillositat.  
La determinació del grau de protecció d'una platja podrà variar al llarg de l'any; en conseqüència, en funció del grau de protecció, podran modificar-se el dimensionament de l'equip humà i de l'equipament material, així com les mesures de protecció contemplades en el pla de seguretat i salvament.  
2.1. Mètode per a la determinació del grau de protecció  
2.1.1. Determinació de l'afluència de persones  
La base per al càlcul general del risc serà presa en funció de l'afluència de persones a la platja en les dates de màxima utilització anual, estimat amb referència als cinc anys anteriors ordinaris a la realització del pla. S'entendrà com a any ordinari aquell en el qual no s'ha produït cap factor extern que haja reduït de manera anòmala l'afluència de persones a les platges.  
  
Càlcul de l'afluència  
Menys de 5 metres quadrats per persona o trams de platja, amb un nombre de persones usuàries superior a 2.000 en 20.000 metres quadrats. Alta  
Entre 5 i 30 metres quadrats per persona o trams de platja, amb un nombre de persones usuàries superior a 350 i inferior a 2.000 en 20.000 metres quadrats. Mitjana  
Més de 30 metres quadrats per persona, amb un nombre de persones usuàries inferior a 350 en 20.000 metres quadrats. Baixa  
  
  
En platges de gran longitud, superior a 400 metres, i afluència concentrada en determinades zones o trams, quan siga aconsellable, es podrà realitzar una avaluació independentment dels riscos particulars i de les mesures de protecció que s'hagen d'adoptar per a la millora de la seguretat en aquestes àrees, i es contemplaran en el pla de seguretat i salvament.  
2.1.2. Valoració de risc intrínsec per a classificació del grau de protecció  
Per a efectuar una adequada anàlisi del grau de protecció es tindran en compte les característiques particulars de les platges. Els criteris i factors determinants del grau de protecció seran calculats justificadament per l'equip tècnic redactor dels plans de seguretat i salvament, d'acord amb els factors de risc que s'indiquen. La fórmula a aplicar per al càlcul del grau de protecció serà la mitjana aritmètica dels valors de perillositat de cada factor de risc, amb la següent aplicació:  
  
a) Risc alt: més de 4 i fins a 5 punts.  
b) Risc mitjà: més de 2 i fins a 4 punts.  
c) Risc baix entre 0 i 2 punts.  
Els factors de risc són:  
I. Històric d'incidències registrades  
Atés el nombre anual d'incidents greus i molt greus ocorreguts en els últims cinc anys; es consideren greus els que han posat en perill la vida o la integritat física de les persones, i molt greus els incidents amb resultat de mort, considerant els aspectes següents:  
  
  
Històric d'incidències registrades Valor de perillositat  
Un o més incidents molt greus 5  
Un o més incidents greus 3  
Quan no s'hi haja produït cap incident greu o molt greu 0  
  
  
II. Càrrega poblacional  
Atesa la càrrega poblacional del municipi al qual pertanguen les platges:  
Càrrega poblacional Valor de perillositat  
Més de 100.000 habitants 5  
Entre més de 20.000 i 100.000 habitants 3  
Entre 5.000 i 20.000 habitants 1  
Menys de 5.000 habitants 0  
  
  
A aquest efecte, s'entén per càrrega poblacional la població que, siga de manera habitual o temporal, incideix en la càrrega real que suporta un territori, i calculada com la població resident i la població turística.  
Població resident: nombre d'habitants registrats en el padró.  
Població turística: als efectes de l'aplicació d'aquest criteri, es considera població turística d'un municipi la integrada pels i per les turistes i visitants, d'acord amb les definicions establides en les lletres r i t de l'article 3 de la Llei 15/2018, 7 de juny, de la Generalitat, de turisme, oci i hospitalitat de la Comunitat Valenciana.  
  
III. Condicions habituals de la mar  
Atesa l'existència de les condicions d'onatge i de corrents marins que puguen afectar la seguretat de les persones usuàries:  
  
  
Condicions habituals de la mar Valor de perillositat  
Existeixen habitualment ones d'altura superior a 0,5 m o corrents forts. 5  
Existeixen habitualment corrents que poden afectar els banyistes  
 3  
Mar en calma o quan les condicions dels corrents no puguen afectar els banyistes 0  
  
  
IV. Característiques físiques i geogràfiques de la platja  
S'hi tindrà en compte la repercussió que sobre la seguretat de persones usuàries o sobre la resposta a l'emergència poden tindre les característiques físiques i geogràfiques de la platja pel que fa a perills afegits, dificultats en les comunicacions i en accessos per al socors, auxili i evacuació:  
  
Característiques físiques i geogràfiques de la platja Valor de perillositat  
Difícils vies d'accés i evacuació, només accessible amb mitjans aeris o marítims 5  
L'accés i l'evacuació només es poden realitzar amb vehicle tot terreny o a peu 3  
Sense altres perills afegits, però sense cobertura telefònica per a avís al 112 1  
Sense perills afegits 0  
  
  
V. Activitats esportives i d'esbarjo que es realitzen, i existència d'abalisament en zones de bany  
S'hi tindrà en compte el risc que suposa l'exercici d'activitats esportives per a les persones que les realitzen, així com per a les altres persones i banyistes en la mateixa platja o sector:  
  
Coexistència amb altres activitats Valor de perillositat  
A la platja coexisteixen activitat nàutica, esportiva i de bany, i no existeix abalisament ni senyalització de sectors esportius.  
 5  
Hi coexisteixen les activitats nàutiques, esportives i de bany, no disposa d'abalisament, i sí que disposa de senyalització de sectors esportius. 3  
Hi coexisteixen les activitats nàutiques, esportives i de bany, però estan abalisades i senyalitzades. 0  
  
  
2.1.3. Càlcul del grau de protecció de la platja  
El grau de protecció de la platja serà el resultant del valor combinat de l'afluència i el risc, segons la taula següent:  
  
Grau de protecció de la platja Afluència  
 Baixa Mitjana Alta  
Risc Baix Baix Moderat Alt  
 Mitjà Baix Moderat Alt  
 Alt Moderat Alt Alt  
  
  
- A les platges amb afluència alta, el grau de protecció serà alt.  
- A les platges amb afluència mitjana, el grau de protecció serà moderat, excepte les analitzades amb risc alt, en què serà alt.  
- A les platges amb afluència baixa, el grau de protecció serà baix, excepte les analitzades amb risc alt, en què serà moderat.


Còpia Permalink ELI